Ψήφισμα του Συμβουλίου

της 21ης Ιανουαρίου 2002

σχετικά με την ανάπτυξη του οπτικοακουστικού τομέα

(2002/C 32/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΟΝΤΑΣ ότι η Κοινότητα λαμβάνει υπόψη της, κατά την ανάπτυξη δράσεων στα πλαίσια των διατάξεων της συνθήκης για την ίδρυση της Ευρωπαϊκής Κοινότητας, τις πολιτισμικές πλευρές, προκειμένου να επιδείξει σεβασμό προς την ποικιλομορφία των πολιτισμών της και να την προωθήσει,

2. ΥΠΕΝΘΥΜΙΖΟΝΤΑΣ το πρωτόκολλο στη συνθήκη του Άμστερνταμ για το σύστημα δημόσιας ραδιοτηλεόρασης στα κράτη μέλη, καθώς και το ψήφισμα του Συμβουλίου και των αντιπροσώπων των κυβερνήσεων των κρατών μελών που συνήλθαν στα πλαίσια του Συμβουλίου, στις 25 Ιανουαρίου 1999, σχετικά με τις δημόσιες ραδιοτηλεοπτικές υπηρεσίες(1),

3. ΥΠΕΝΘΥΜΙΖΟΝΤΑΣ τα συμπεράσματα της "Ευρωπαϊκής διάσκεψης του οπτικοακουστικού τομέα" που οργανώθηκε, από 6 έως 8 Απριλίου 1998 στο Μπίρμιγχαμ, με θέμα "Προκλήσεις και δυνατότητες της ψηφιακής εποχής", κατά τη διάρκεια της οποίας αναγνωρίσθηκε η ανάγκη διαρθρωτικών αλλαγών με στόχο την ανταγωνιστικότητα σε παγκόσμια κλίμακα του οπτικοακουστικού τομέα μέσω συμπληρωματικών ευρωπαϊκών και εθνικών πολιτικών,

4. ΥΠΕΝΘΥΜΙΖΟΝΤΑΣ τα συμπεράσματα του Συμβουλίου, της 27ης Σεπτεμβρίου 1999, σχετικά με τα αποτελέσματα του δημόσιου διαλόγου για την Πράσινη Βίβλο Σύγκλισης, και ιδίως το ότι γενική αρχή όσον αφορά το ρόλο της ρύθμισης είναι η επιβεβαίωση της συνεχούς ανάγκης να πληρούνται ορισμένοι στόχοι δημοσίου συμφέροντος (όπως η προστασία των ανηλίκων και η ανθρώπινη αξιοπρέπεια, η πολιτιστική και γλωσσική πολυμορφία και ο πλουραλισμός) ενώ, συγχρόνως, αναγνωρίζεται η ανάγκη προώθησης των επενδύσεων, ιδίως στον τομέα των νέων οπτικοακουστικών υπηρεσιών,

5. ΥΠΕΝΘΥΜΙΖΟΝΤΑΣ ότι η εντολή που ανατέθηκε στην Επιτροπή κατά το Συμβούλιο της 26ης Οκτωβρίου 1999, ορίζει ότι κατά τις μελλοντικές διαπραγματεύσεις του Παγκόσμιου Οργανισμού Εμπορίου (ΠΟΕ), η Ένωση θα μεριμνήσει ώστε να εξασφαλιστεί, όπως συνέβη και στο Γύρο της Ουρουγουάης, η δυνατότητα της Κοινότητας και των κρατών μελών της να διαφυλάσσουν και να αναπτύσσουν την ικανότητα καθορισμού και εφαρμογής της πολιτικής τους στον πολιτιστικό και οπτικοακουστικό τομέα με σκοπό τη διατήρηση της πολιτιστικής τους ποικιλομορφίας,

6. ΥΠΕΝΘΥΜΙΖΟΝΤΑΣ τη σπουδαιότητα της πρωτοβουλίας "Ηλεκτρονική Ευρώπη" και τα συμπεράσματα του έκτακτου Ευρωπαϊκού Συμβουλίου της Λισσαβώνας, της 23ης και 24ης Μαρτίου 2000,

7. ΥΠΕΝΘΥΜΙΖΟΝΤΑΣ τα συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 26ης Ιουνίου 2000, σχετικά με την ανακοίνωση της Επιτροπής ως προς τις "αρχές και τις κατευθυντήριες γραμμές για την κοινοτική πολιτική στον οπτικοακουστικό τομέα στην ψηφιακή εποχή"(2), ιδίως δε το γεγονός ότι με τα συμπεράσματα αυτά "τονίζουν εκ νέου την πρωταρχική σημασία που έχει να προβλεφθεί το ευρωπαϊκό περιεχόμενο και, συνεπεία αυτού, την ανάγκη δημιουργίας και ενθάρρυνσης μέτρων στήριξης, με γνώμονα την ενίσχυση της συμπληρωματικότητας και της συνέργειας μεταξύ των εθνικών και των κοινοτικών μέτρων καθώς και την εξασφάλιση της πολιτισμικής ποικιλομορφίας"· και το ότι με τα ίδια συμπεράσματα καλείται η Επιτροπή "να εντοπίσει και να προωθήσει μέτρα για την ενίσχυση της ανταγωνιστικότητας της ευρωπαϊκής βιομηχανίας περιεχομένου στην ψηφιακή εποχή, ενισχύοντας, μεταξύ άλλων, τη συνέργεια μεταξύ των οικείων κοινοτικών μέσων",

8. ΥΠΕΝΘΥΜΙΖΟΝΤΑΣ το ψήφισμα του Συμβουλίου, της 12ης Φεβρουαρίου 2001, σχετικά με τις εθνικές ενισχύσεις υπέρ του κινηματογράφου και των οπτικοακουστικών μέσων(3),

9. ΥΠΕΝΘΥΜΙΖΟΝΤΑΣ την ευχή που διατυπώθηκε κατά τη συνεδρίαση εμπειρογνωμόνων στο Μόνς, στις 5 και 6 Οκτωβρίου 2001, να μπορέσει ο ευρωπαϊκός οπτικοακουστικός τομέας να κερδίσει μια σημαντική θέση στον παγκόσμιο οπτικοακουστικό χώρο,

ΕΠΑΝΑΛΑΜΒΑΝΕΙ:

α) ότι ο οπτικοακουστικός τομέας έχει κατά κύριο λόγο πολιτιστική διάσταση και αποτελεί δημιουργική έκφραση, ιδίως των ταυτοτήτων, θεμελιώδες μέσο προώθησης της δημοκρατίας, αλλά και οικονομική δραστηριότητα αυξανομένης σημασίας· ότι, στα πλαίσια της τεχνολογικής εξέλιξης, ο τομέας αυτός πρόκειται να εξελιχθεί περαιτέρω, τόσο ποσοτικά όσο και ποιοτικά·

β) ότι απαιτείται η Ευρωπαϊκή Κοινότητα και τα κράτη μέλη να ενθαρρύνουν, με πνεύμα σεβασμού της πολιτιστικής και γλωσσικής ποικιλομορφίας, τη δημιουργία των προϋποθέσεων που θα επιτρέψουν τη δημιουργία ενός ανταγωνιστικού οπτικοακουστικού τομέα, μεταξύ άλλων με την καλύτερη κυκλοφορία των ευρωπαϊκών έργων·

γ) ότι απαιτείται να αναπτυχθούν, τόσο σε εθνικό όσο και σε κοινοτικό επίπεδο, επενδύσεις στον τομέα της κινηματογραφικής και οπτικοακουστικής παραγωγής,

ΔΙΑΠΙΣΤΩΝΕΙ, εντούτοις, ότι στην Ευρώπη τον οπτικοακουστικό τομέα χαρακτηρίζουν ταυτόχρονα από μεν πολιτιστική άποψη η ποικιλομορφία, από δε οικονομική άποψη η κατάτμηση της εσωτερικής αγοράς,

ΥΠΟΓΡΑΜΜΙΖΕΙ, επομένως, ότι θα ήταν σκόπιμο να συνυπολογίζονται οι ιδιομορφίες αυτές κατά την εφαρμογή της δράσης της Κοινότητας, λαμβάνοντας υπόψη κατά κύριο λόγο την πολιτιστική διάσταση, αλλά και την πολιτική ανταγωνισμού και την αναγκαία για την ανάπτυξη του οπτικοακουστικού τομέα βιομηχανική δραστηριότητα,

ΤΟΝΙΖΕΙ τη σημασία της δημόσιας ραδιοτηλεόρασης και την ενθαρρύνει να συνεχίσει τη σημαντική συμβολή της στην προώθηση του οπτικοακουστικού τομέα, συμμετέχοντας ενεργά, μεταξύ άλλων, στην ανάπτυξη των νέων ψηφιακών υπηρεσιών που επιτρέπουν την πρόσβαση όλων των πολιτών στην κοινωνία της πληροφορίας,

ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ:

α) για τις δράσεις, τα μέτρα και τα προγράμματα του οπτικοακουστικού τομέα που αναπτύσσονται από την Ευρωπαϊκή Ένωση, ιδίως δε το πρόγραμμα Media Plus·

β) για την έγκριση από την Επιτροπή μιας ανακοίνωσης σχετικά με ορισμένες νομικές πτυχές που αφορούν τα κινηματογραφικά και άλλα οπτικοακουστικά έργα, με την οποία εξαγγέλλεται μια σειρά πρωτοβουλιών που αποσκοπούν στη βελτίωση τόσο της ανταγωνιστικότητας όσο και της πολιτιστικής ποικιλομορφίας του τομέα και διασαφηνίζουν την εφαρμογή των κανόνων ανταγωνισμού στις ενισχύσεις που χορηγούν οι εθνικές, περιφερειακές και τοπικές αρχές προς υποστήριξη της οπτικοακουστικής παραγωγής και διανομής, βελτιώνοντας έτσι την ασφάλεια του δικαίου για τα κράτη μέλη και τις επιχειρήσεις·

γ) για το χρονοδιάγραμμα δράσης της Επιτροπής, όπως προβλέπεται από την ανακοίνωση σχετικά με ορισμένες νομικές πτυχές που αφορούν τα κινηματογραφικά και τα άλλα οπτικοακουστικά έργα της 26ης Σεπτεμβρίου 2001·

δ) για τις νέες πρωτοβουλίες της Επιτροπής και της Ευρωπαϊκής Τράπεζας Επενδύσεων που σκοπό έχουν την εξεύρεση νέων χρηματοπιστωτικών και τραπεζικών μέσων υπέρ του οπτικοακουστικού τομέα στο πλαίσιο της "i2i οπτικοακουστικός τομέας"·

ε) ια την πρόθεση της Επιτροπής, την οποία εκφράζει στην ανακοίνωσή της, να διεξαγάγει μελέτη σχετικά με τη διαπίστωση και την αξιολόγηση των χρηματοοικονομικών ροών στην ευρωπαϊκή βιομηχανία του κινηματογράφου, η οποία σκοπό έχει να αξιολογηθούν οι βασικοί παράγοντες που καθορίζουν τα οικονομικά χαρακτηριστικά της βιομηχανίας του οπτικοακουστικού τομέα,

ΚΑΛΕΙ την Επιτροπή και τα κράτη μέλη στο πλαίσιο των νομικών αρμοδιοτήτων και των δημοσιονομικών προοπτικών τους:

α) να μελετήσουν, στον κινηματογραφικό και τον οπτικοακουστικό τομέα, μέτρα που θα καθιστούν ευκολότερη την καθιέρωση της συμπληρωματικότητας μεταξύ των οικονομικών μέσων που προέρχονται:

i) από την Κοινότητα και άλλους ευρωπαϊκούς οικονομικούς οργανισμούς·

ii) από τον ιδιωτικό τομέα·

iii) από τα κράτη μέλη·

iv) από τις αρχές τοπικής αυτοδιοίκησης και τις περιφερειακές αρχές·

β) να εξετάσουν τις δυνατότητες συνεργασίας που θα διευκολύνει την ανταλλαγή γνώσεων και τη διατύπωση μακροπρόθεσμων στρατηγικών για τον οπτικοακουστικό τομέα·

γ) να ενθαρρύνουν:

i) την ανάπτυξη τραπεζικών και χρηματοοικονομικών μέσων και την αυξημένη χρήση τους·

ii) τη βελτίωση της αμοιβαίας γνώσης και της εμπειρογνωμοσύνης του οπτικοακουστικού και του τραπεζικού τομέα·

iii) τον οπτικοακουστικό τομέα να συνεχίσει την προώθησή του στον τραπεζικό και τον χρηματοοικονομικό τομέα·

iv) την ανάλυση του αντίκτυπου των φορολογικών καθεστώτων στην ανάπτυξη του οπτικοακουστικού τομέα·

δ) να συνεχίσουν τον πολυμερή τους διάλογο σχετικά με τα ζητήματα που συνδέονται με τις κρατικές ενισχύσεις της κινηματογραφικής και της τηλεοπτικής παραγωγής,

ΚΑΛΕΙ την Επιτροπή:

α) να συνεχίσει και να διευρύνει την αποτελεσματικότητα της συμβολής της στην ανάπτυξη του οπτικοακουστικού τομέα, βασιζόμενη σε μια μεθόδευση με την οποία θα λαμβάνονται υπόψη οι πολιτιστικές, ανταγωνιστικές και βιομηχανικές διαστάσεις του τομέα·

β) να εξετάσει τη σημασία και το ρόλο των δημοσίων ενισχύσεων - που μπορούν να συμβάλουν στην ανάδυση μιας ευρωπαϊκής αγοράς στον οπτικοακουστικό τομέα και στην ανάπτυξη του βιομηχανικού του ιστού - και να αναλάβει κάθε πρωτοβουλία που θα επιτρέψει στα κράτη μέλη να επιλέξουν, να προβλέψουν και να υλοποιήσουν τα συστήματα ενίσχυσης του τομέα, τηρουμένων των κανόνων της συνθήκης·

γ) να προωθήσει τις συζητήσεις μεταξύ επαγγελματιών και αρμοδίων αρχών στον τομέα της προστασίας της οπτικοακουστικής κληρονομιάς και της ταξινόμησης των οπτικοακουστικών έργων, ανεξαρτήτως του υποθέματός των·

δ) να μελετήσει τα καλύτερα μέσα με τα οποία θα δοθεί στον ευρωπαϊκό οπτικοακουστικό τομέα μια σημαντικότερη θέση στον κόσμο, ενώ θα γίνεται σεβαστή η πολιτιστική πολυμορφία,

ΚΑΛΕΙ τα κράτη μέλη:

1. να συνεργασθούν με την Επιτροπή και τους επαγγελματίες για την καταγραφή, στο πλαίσιο των κρατών μελών, των υφισταμένων μέτρων που αφορούν την κατάθεση, καταχώρηση και ταξινόμηση των οπτικοακουστικών έργων και για την ανάπτυξη μέσων συνεργασίας και ανταλλαγής πείρας,

2. να εξετάσουν τη δυνατότητα να επικυρωθεί το συντομότερο δυνατόν η σύμβαση του Συμβουλίου της Ευρώπης για την προστασία της οπτικοακουστικής κληρονομιάς,

3. να δώσουν ιδιαίτερη προσοχή ώστε τα δημοσιονομικά κίνητρα που προορίζονται ειδικά για την οπτικοακουστική παραγωγή και συμπαραγωγή, όπου αυτά υφίστανται, να ωφελούν ιδίως τα έργα που παρουσιάζουν πραγματικό ενδιαφέρον για τον ευρωπαϊκό οπτικοακουστικό τομέα.

(1) ΕΕ C 30 της 5.2.1999, σ. 1.

(2) ΕΕ C 196 της 12.7.2000, σ. 1.

(3) ΕΕ C 73 της 6.3.2001, σ. 3.